C 199/3

Kuulemismenettelystä vastaavan neuvonantajan loppukertomus (1)

Volkswagen-konsernille ja BMW-konsernille toimitetut matkustajien turvajärjestelmät (II)

(AT.40481)

(ETA:n kannalta merkityksellinen teksti)

(2019/C 199/03)

Komissio käynnisti 7. heinäkuuta 2017 neuvoston asetuksen (EY) N:o 1/2003 (2) 11 artiklan 6 kohdan ja asetuksen (EY) N:o 773/2004 (3) 2 artiklan 1 kohdan mukaisen menettelyn yrityksiä Autoliv (4), Takata (5) ja TRW (6) (yhdessä ’osapuolet’) vastaan.

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien neuvottelujen (7) ja sovintoehdotusten (8) jälkeen komissio antoi osapuolille väitetiedoksiannon 10. tammikuuta 2019. Väitetiedoksiannon mukaan osapuolet osallistuivat kahteen yhtenä kokonaisuutena pidettävään jatkettuun SEUT-sopimuksen 101 artiklan ja ETA-sopimuksen 53 artiklan rikkomiseen, jossa oli kyse osapuolten Volkswagen-konserniin ja BMW-konserniin kuuluville yhtiöille toimittamista matkustajien turvajärjestelmätuotteista tiettyihin henkilöautoihin.

Vastauksissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö.

Komission päätösluonnoksessa todetaan, että osapuolet ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla kahteen yhtenä kokonaisuutena pidettävään jatkettuun rikkomiseen, joissa oli kyse tiettyjen kaupallisesti arkaluonteisten tietojen vaihdosta ja joissakin tapauksissa niiden hintojen yhteensovittamisesta, joilla henkilöautoissa käytettäviä tietynlaisia matkustajien turvajärjestelmiä (nimittäin turvavöitä, turvatyynyjä ja/tai ohjauspyöriä) myytiin tammikuun 2007 ja maaliskuun 2011 välisenä aikana Volkswagen-konsernille ja BMW-konsernille.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä (9) tai valituksia, katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Brysselissä 1. maaliskuuta 2019 Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Autoliv, Inc. ja Autoliv B.V. & Co. KG.

(5) TKP Corporation (entinen Takata Corporation) ja TB Deu Abwicklungs-Aktiengesellschaft i.L. (entinen Takata Aktiengesellschaft).

(6) ZF TRW Automotive Holdings Corp. (entinen TRW Automotive Holdings Corp.), TRW Automotive Safety Systems GmbH ja TRW Automotive GmbH.

(7) Sovintoneuvottelut käytiin marraskuun 2017 ja marraskuun 2018 välisenä aikana.

(8) Osapuolet esittivät viralliset pyyntönsä aloittaa sovintomenettely […].

(9) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).